**ՀԱՇՎԱՊԱՀԱԿԱՆ ՀԱՇՎԱՌՄԱՆ ԵՎ ԱՈՒԴԻՏՈՐԱԿԱՆ ԳՈՐԾՈՒՆԵՈՒԹՅԱՆ ՀԱՆՐԱՅԻՆ ՎԵՐԱՀՍԿՈՂՈՒԹՅԱՆ ԽՈՐՀՈՒՐԴ**

N 43 - Լ

«12» հունիսի 2024 թ.

**Ո Ր Ո Շ ՈՒ Մ**

**ՀԱՇՎԱՊԱՀԱԿԱՆ ՀԱՇՎԱՌՄԱՆ ԵՎ ԱՈՒԴԻՏՈՐԱԿԱՆ ԳՈՐԾՈՒՆԵՈՒԹՅԱՆ ՀԱՆՐԱՅԻՆ ՎԵՐԱՀՍԿՈՂՈՒԹՅԱՆ ԽՈՐՀՐԴԻ ԳՈՐԾՈՒՆԵՈՒԹՅԱՆ 2023 ԹՎԱԿԱՆԻ ՀԱՇՎԵՏՎՈՒԹՅՈՒՆԸ ՀԱՍՏԱՏԵԼՈՒ ՄԱՍԻՆ**

Հիմք ընդունելով «Հաշվապահական հաշվառման և աուդիտորական գործունեության կարգավորման և հանրային վերահսկողության մասին» օրենքի 14-րդ հոդվածի 2-րդ մասը` Հաշվապահական հաշվառման և աուդիտորական գործունեության հանրային վերահսկողու­թյան խորհուրդը **որոշում է**`

1. Հաստատել Հաշվապահական հաշվառման և աուդիտորական գործունեության հանրային վերահսկողության խորհրդի գործունեության 2023 թվականի հաշվետվությունը՝ համաձայն հավելվածի:

2. Հաշվապահական հաշվառման և աուդիտորական գործունեության հանրային վերահսկողության խորհրդի գործունեության 2023 թվականի հաշվետվությունը ներկայացնել ՀՀ ֆինանսների նախարարի հաստատմանը:



**ԽՈՐՀՐԴԻ ՆԱԽԱԳԱՀ՝ Ա. ՊՈՂՈՍՅԱՆ**

Հավելված

Հաշվապահական հաշվառման և աուդիտորական գործունեության հանրային վերահսկողության խորհրդի 2024թ. հունիսի 12-ի թիվ 43-Լ որոշման

**ՀԱՇՎԱՊԱՀԱԿԱՆ ՀԱՇՎԱՌՄԱՆ ԵՎ ԱՈՒԴԻՏՈՐԱԿԱՆ ԳՈՐԾՈՒՆԵՈՒԹՅԱՆ ՀԱՆՐԱՅԻՆ ՎԵՐԱՀՍԿՈՂՈՒԹՅԱՆ ԽՈՐՀՈՒՐԴ**

**ԳՈՐԾՈՒՆԵՈՒԹՅԱՆ 2023 ԹՎԱԿԱՆԻ ՀԱՇՎԵՏՎՈՒԹՅՈՒՆ**

Հաշվապահական հաշվառման և աուդիտորական գործունեության ոլորտներում վերջին տարիներին քննարկվող բարեփոխումների օրենսդրական հիմքերն ամրագրվեցին նոր օրենսդրական փաթեթով, որը ՀՀ Ազգային ժողովի կողմից ընդունվել է 2019 թվականի դեկտեմբերի 4-ին։ 2020 թվականի հունվարի 1-ից ուժի մեջ մտած օրենքների համաձայն՝ ՀՀ-ում ներդրվեց հաշվապահական հաշվառման և աուդիտորական գոր­ծու­նեության ոլորտների կարգավորման՝ «մասնագիտացված կառույցներ-հանրային վերա­հսկո­ղության խորհուրդ» մոդելը։ Այն, ըստ էության, նախատեսում է ոլորտների կարգավորման որոշ գործառույթների պատվիրակում մասնագիտացված կառույցներին՝ այդ գործառույթների պատշաճ իրականացման նկատմամբ հսկողության իրականացումը վերապահելով ՀՀ ֆինանսների նախարարությանը կից գործող՝ նորաստեղծ Հանրային վերահսկողության խորհրդին։

Վերը նշված օրենքներով նախատեսված կարգավորման մոդելի ամբողջական ներդրման նպատակով անհրաժեշտ իրավական ակտերը կարելի է բաժանել հետևյալ հիմնական խմբերի.

1. Մասնագիտացված կառույցների հավատարմագրման հետ կապված,
2. Հաշվապահական հաշվառման և աուդիտո­րա­կան գործունեության հանրային վերահսկողության խորհրդի (այսուհետ՝ ՀՎԽ) կազմավորման հետ կապված,
3. Մասնագիտացված կառույցներին աուդիտորների, փորձագետ հաշվապահների և աուդիտորական կազմակերպությունների անդամակցության հետ կապված,
4. Փորձագետ հաշվապահների և աուդիտորների որակավորման հետ կապված,
5. Մասնագիտացված կառույցների անդամների գործունեության նկատմամբ արտաքին գնահատման իրականացման հետ կապված,
6. Հաշվապահական հաշվառման և աուդիտի մեթոդական բնույթի իրավական ակտեր։

Մասնավորապես, 2020 թվականի ապրիլի 16-ից «Հայաստանի աուդիտորների և փորձագետ հաշվապահների պալատ» հասարակական կազմա­կեր­պությունը (այսուհետ՝ Պալատ) հավատարմագրվել է որպես օրենքով նախատեսված առաջին մասնագիտացված կառույց, իսկ ՀՀ ֆինանս­ների նախարարությանը կից գործող ՀՎԽ-ն կազ­մա­վորվել է 2020 թվականի հունիսի 30-ին, ընդ որում՝ 2023 թվականի ընթացքում գումարվել է ՀՎԽ 10 նիստ։

2023 թվականին ՀՎԽ կողմից շարունակվել է ոլորտները կարգավորող օրենքներից բխող իրավական ակտերի ընդունման ապահովման գործընթացը։ Մասնավորապես, մշակվել և հաստատվել է մասնագիտացված կառույցի անդամների նկատմամբ կարգապահական պատասխանատվության միջոցների կիրառման կարգը, ինչպես նաև փոփոխություններ են կատարվել աուդիտորական ծառայությունների որակի հսկողության պահանջների պահպանման արտաքին գնահատման (այսուհետ՝ Արտաքին գնահատում) ընթացակարգերում՝ ներդնելով ոչ պլանային համապատասխանության գնահատման ինստիտուտը։

Միաժամանակ, Պալատի կողմից 2023 թվականի ընթացքում իրականացվել են Արտաքին գնահատման ժամանակացույցով նախատեսված աուդիտորական կազմակերպու­թյունների արտաքին գնահատումները, որոնց արդյունքները կամփոփվեն 2024 թվականին:

Մեթոդական առումով ՀՀ ֆինանսների նախարարի 2023 թվականի հուլիսի 26-ի թիվ 435-Ն հրամանով հաստատվել է միկրոկազմակերպությունների հաշվապահական հաշվառման վարման և ֆինանսական հաշվետվությունների պատրաստման ձեռնարկը, որը նախատեսված է Հաշվապահական հաշվառման մասին ՀՀ օրենքի համաձայն` միկրոկազմակերպությունների կողմից հաշվապահական հաշվառման վարման համար:

Իրականացվել են նաև փոփոխություններ արդեն իսկ հաստատված կարգավորումներում, որոնց նպատակը գործնականում ծառացած որոշ խնդիրների լուծումն է: Մասնավորապես, փոփոխություններ են կատարվել աուդիտորի և փորձագետ հաշվապահի որակավորման տրման կարգում, աուդիտորի և փորձագետ հաշվապահի որակավորում ստանալու համար անհրաժեշտ աշխատանքային փորձին վերաբերող պահանջներում, ինչպես նաև աուդիտորի և փորձագետ հաշվապահի որակավորման քննությունների վճարների չափերում:

Հաստատվել է նաև 2024 թվականին արտաքին գնահատման ենթակա աուդիտորական կազմակերպությունների ցանկը և արտաքին գնահատման իրականացման ժամանակացույցը։

Միաժամանակ, հաշվի առնելով Հաշվապահական հաշվառման մասին ՀՀ օրենքով ֆինանսական հաշվետվությունների հրապարակման և աուդիտի վերաբերյալ պահանջները, ՀՀ ֆինանսների նախարարության կողմից 2022 թվականի արդյունքներով նույնականացվել են 530 կազմակերպություններ, որոնց 2022 թվականի ֆինանսական հաշվետվությունները ենթակա են պարտադիր աուդիտի և հրապարակման: Ընդ որում, ՀՀ հրապարակային ծանուցումների պաշտոնական <http://www.azdarar.am> ինտերնետային կայքի Տարեկան ֆինանսական հաշվետվություններ բաժնում հրապարակված տեղեկատվության ուսումնասիրության արդյունքները ցույց են տվել, որ 2021 թվականի հաշվետու տարվա համեմատ կազմակերպությունների կողմից 2022 թվականի հաշվետու տարվա ֆինանսական հաշվետվությունները օրենսդրությամբ սահմանված կարգով և ժամկետներում հրապարակելու գործընթացում արձանագրվել է զգալի բարելավում: Օրենսդրությամբ սահմանված կարգի և/կամ ժամկետի խախտմամբ ֆինանսական հաշվետվություններ հրապարակած, ինչպես նաև ֆինանսական հաշվետվությունները չհրապարակած կազմակերպությունների վերաբերյալ տեղեկատվությունը ներկայացվել է Պետական եկամուտների կոմիտե՝ օրենսդրությամբ նախատեսված վարչարարության իրականացման նպատակով:

2024 թվականին ՀՎԽ կողմից նախատեսվում է շարունակել աուդիտորական ծառայությունների որակի արտաքին գնահատման համակարգի կատարելագործման աշխատանքները՝ Պալատի հետ համագործակցությամբ: Մասնավորապես, նախատեսվում է Պալատի կողմից 2023-2024 թվականներին արտաքին գնահատման ենթակա բոլոր կազմակերպությունների արտաքին գնահատումն ավարտելուց հետո դիտարկել աուդիտորական ծառայությունների որակի հսկողության պահանջների պահպանման արտաքին գնահատման ընթացակարգերում անհրաժեշտ փոփոխությունների իրականացումը:

Միաժամանակ, նախատեսվում է հաստատել և հրապարակել միկրոկազմակերպությունների ֆինանսատնտեսական գործունեության հաշվապահական հաշվառման օրինակելի հաշվային պլանը և հաշվային պլանի կիրառման հրահանգը:

Հաշվապահական հաշվառման և աուդիտի մեթոդական բնույթի աշխատանքների շրջանակներում նախատեսվում է իրականացնել ՀՀ-ում հրապարակված ֆինանսական հաշվետվությունների միջազգային ստանդարտներում և աուդիտի միջազգային ստանդարտներում կատարված փոփոխությունների թարգմանության և պաշտոնական հրապարակման գործընթացը:

Միաժամանակ, հաշվի առնելով կազմակերպությունների 2020-2022 թվականների ֆինանսական հաշվետվությունների հրապարակման արդյունքները, նախատեսվում է նման վերլուծություն իրականացնել նաև 2023 թվականի հաշվետու տարվա ֆինանսական հաշվետվությունների համար, ինչպես նաև նախաձեռնել փոփոխություններ Վարչական իրավախախտումների վերաբերյալ ՀՀ օրենսգրքում՝ ֆինանսական հաշվետվությունները օրենքով սահմանված կարգով կամ ժամկետում չհրապարակելու համար նախատեսված վարչական պատասխանատվության չափերը բարձրացնելու և աուդիտի միջին արժեքին մոտարկելու նպատակով: